
ACORD 145/2006, DE 3 DE MAIG, DEL PLE DEL CONSELL DE L’AUDIOVISUAL DE CATALUNYA
Expedient núm. 07/A/2006  Sol·licitud d’informe en relació a l’adjudicació de la concessió a la localitat de Terrassa (105.6 MHz)

Antecedents

1. El 20 de març de 2006 el conseller primer ha tramés un escrit (registre entrada 697/2006) en el qual sol·licita, als efectes previstos a la lletra c de l’article 10 de la Llei 2/2000, de 4 de maig, del Consell de l’Audiovisual de Catalunya, l’emissió d’informe en relació amb la sol·licitud d’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència a la localitat de Terrassa (105.6 MHz), en favor del senyor Miquel Calzada i Olivella i Carles Cuní i Llaudet.

2. L’escrit ve acompanyat del corresponent  expedient administratiu que incorpora els antecedents, les justificacions i els informes exigits en relació amb l’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència a la localitat de Terrassa (105.6 MHz), en favor del senyor Miquel Calzada i Olivella i Carles Cuní i Llaudet.

3. Analitzat l’expedient administratiu s’observa que el 30 de juliol de 1991 el Govern de la Generalitat va atorgar als senyors Miquel Calzada i Olivella i Carles Cuní i Llaudet amb caràcter provisional l’adjudicació d’una emissora de freqüència modulada de tipus comercial, a la localitat de Terrassa, (105.6 MHz), situació de provisionalitat que encara es manté fins a la data d’avui. 

 Consideracions jurídiques
1. Els decrets 79/1989 i 80/1989, de 4 d’abril, ara derogats, regulaven el procés i  l’exercici, mitjançant concessió, del servei públic de radiodifusió sonora per ones mètriques amb modulació de freqüència, pel que feia al procés d’adjudicació de les concessions, i també les obligacions que s’imposaven al concessionari.

L’article 7 de decret 80/1989, de 4 d’abril, establia que el procés concessional tenia dues fases en el moment de l’adjudicació. Una de provisional prèvia a la concessions i una altra d’adjudicació definitiva que s'atorgava un cop aprovat el corresponent projecte tècnic de les instal·lacions i superada la inspecció reglamentària d'aquesta. També, establia que només l'acord mitjançant el qual s’elevava a definitiva l'adjudicació de la concessió permetia a l'adjudicatari l'inici regular d'emissions, d'acord amb els condicionaments particulars del mateix títol i amb la normativa reguladora del servei de radiodifusió que li era d'aplicació. 

Posteriorment, es va aprovar el Decret 269/1998, de 21 d’octubre, mitjançant el qual es regula el règim jurídic del servei de radiodifusió sonora en ones mètriques amb modulació de freqüència, de caràcter comercial, a l'àmbit territorial de Catalunya, el qual derogava els dos decrets esmentats. En aquest cas, s’adequava la fórmula de l’adjudicació provisional de la concessió administrativa a la Llei de contractes de les administracions públiques la qual regula l’adjudicació definitiva condicionada a l'aprovació del projecte tècnic i a l'atorgament, per part de l'Administració competent, de la preceptiva autorització de posada en funcionament de l'emissora o acta de conformitat. 

2. El procediment administratiu en el si del qual té el seu origen la petició d’informe, és fruit d’un acord del Govern de la Generalitat de 30 de juliol de 1991 en el qual, a l’empara dels Decrets 79/1989 i 80/1989, de 4 d’abril, s’atorgava provisionalment una concessió a en favor del senyor Miquel Calzada i Olivella i Carles Cuní i Llaudet i, per tant, es tracta d’un acord adoptat en un moment previ a l’aprovació de la Llei 8/1996, de 5 de juliol, de regulació de la programació audiovisual distribuïda per cable i de la llei 2/2000, de 4 de maig, mitjançant les quals es que creava el Consell i, per tant aquest no tenia legalment atribuïda cap potestat o facultat d’intervenció preceptiva i vinculant. 

Ens trobem davant d’un procediment en la tramitació del qual s’han de respectar tots aquells principis i criteris que originalment són aplicables al mateix, de tal forma que la intervenció del Consell, com ja ha estat interpretat altres vegades, sota la forma d’informe, i sigui quina sigui la seva naturalesa, no resulta procedent. 

Per tot l’exposat el Ple del Consell de l'Audiovisual de Catalunya, ha adoptat els següents,

ACORDS

1. Considerar que la petició d’informe no es correspon amb l’exercici d’atribucions pròpies del Consell d’acord amb el que s’ha exposat anteriorment i, en conseqüència, no emetre informe en relació amb la sol·licitud d’adjudicació definitiva de la concessió per a la gestió indirecta del servei públic de radiodifusió sonora amb modulació de freqüència a la localitat de Terrassa (105.6 MHz), a favor dels senyors Miquel Calzada i Olivella i Carles Cuní i Llaudet.

2. Comunicar aquest acord al conseller primer la Generalitat de Catalunya.

Barcelona, 3 de maig de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

